รัฐบาลไทย-ข่าวทำเนียบรัฐบาล-พม. ร่วมประชุมคณะกรรมการพิจารณาการจัดทำงบประมาณในลักษณะบูรณาการเชิงยุทธศาสตร์ ประจำปีงบประมาณ พ.ศ. 2562 คณะที่ 5.1 ครั้งที่1/2561
วันศุกร์ที่ 30 พฤศจิกายน 2561
พม. ร่วมประชุมคณะกรรมการพิจารณาการจัดทํางบประมาณในลักษณะบูรณาการเชิงยุทธศาสตร์ ประจําปีงบประมาณ พ.ศ. 2562 คณะที่ 5.1 ครั้งที่1/2561
พม. ร่วมประชุมคณะกรรมการพิจารณาการจัดทํางบประมาณในลักษณะบูรณาการเชิงยุทธศาสตร์ ประจําปีงบประมาณ พ.ศ. 2562 คณะที่ 5.1 ครั้งที่1/2561
เมื่อวันที่ 29 พ.ย. 61เวลา 09.00พลเอก อนันตพร กาญจนรัตน์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)พร้อมด้วยนายปรเมธี วิมลศิริ ปลัดกระทรวงการพัฒนาสังคมและความมั่นคงของมนุษย์ (ปลัด.พม.) ร่วมประชุมคณะกรรมการพิจารณาการจัดทํางบประมาณในลักษณะบูรณาการเชิงยุทธศาสตร์ประจําปีงบประมาณ พ.ศ. 2562 คณะที่5.1 ครั้งที่1/2561 เพื่อพิจารณาแนวทางขับเคลื่อนแผนงานบูรณาการฯ งบประมาณประจําปี พ.ศ. 2562 ได้แก่ 1) แผนงานบูรณาการพัฒนาศักยภาพคนตลอดช่วงชีวิต และ 2) แผนงานบูรณาการสร้างความเสมอภาคเพื่อรองรับสังคมผู้สูงอายุ โดยมีพลเอก ฉัตรชัย สาริกัลยะ รองนายกรัฐมนตรีเป็นประธานการประชุม ณ ห้องประชุม 301 ตึกบัญชาการ 1 ทําเนียบรัฐบาล
พลเอก อนันตพรกล่าวว่า ตามที่พระราชบัญญัติงบประมาณรายจ่ายประจําปีงบประมาณ พ.ศ. 2562 ได้ผ่านการพิจารณาของสภานิติบัญญัติแห่งชาติ และตามระเบียบว่าด้วยการบริหารงบประมาณรายจ่ายสําหรับแผนงานบูรณาการ พ.ศ. 2559 กําหนดให้หน่วยงานจัดทําแผนการปฏิบัติงานและแผนการใช้จ่ายงบประมาณ ส่งให้สํานักงบประมาณพิจารณาให้ความเห็นชอบก่อนวันเริ่มต้นปีงบประมาณ กระทรวงการพัฒนาสังคมและความมั่นคงของมนุษย์ (พม.) โดยสํานักงานปลัดกระทรวง พม. เป็นเจ้าภาพแผนงานบูรณาการพัฒนาศักยภาพคนตลอดช่วงชีวิต ได้ร่วมกับหน่วยงานภายใต้แผนงานบูรณาการฯ จัดทําแผนการปฏิบัติงานและแผนการใช้จ่ายงบประมาณ เพื่อเป็นกรอบแนวทางในการขับเคลื่อนแผนงานประจําปี พ.ศ. 2562 เสนอสํานักงบประมาณให้ความเห็นชอบเรียบร้อยแล้ว
พลเอก อนันตพรกล่าวต่อไปว่า สําหรับเป้าหมายแผนงานบูรณาการพัฒนาศักยภาพคนตลอดช่วงชีวิต ประจําปี พ.ศ. 2562 ได้แก่ เป้าหมายที่ 1 คนไทยมีการพัฒนาศักยภาพตลอดช่วงชีวิต ประกอบด้วย แนวทางที่ 1 ส่งเสริมการเกิดอย่างมีคุณภาพและการมีพัฒนาการสมวัย (0-5 ปี) แนวทางที่ 2 ส่งเสริมการเรียนรู้และทักษะการดํารงชีวิตสู่ศตวรรษที่ 21 (5 - 21 ปี) แนวทางที่ 3 พัฒนาทักษะและสมรรถนะสู่ศตวรรษที่ 21 อย่างต่อเนื่อง (15-59 ปี) แนวทางที่ 4 เสริมสร้างทักษะดํารงชีวิต การเรียนรู้และการพัฒนาตลอดชีวิต (60 ปีขึ้นไป) และเป้าหมายที่ 2 คนไทยทุกช่วงวัยมีความมั่นคงในชีวิต ประกอบด้วย แนวทางที่ 1 สร้างความพร้อมให้เด็กปฐมวัย (0-5 ปี) แนวทางที่ 2 พัฒนาโอกาสทางการศึกษาในระดับที่สูงขึ้น และเสริมสร้างประสบการณ์การเรียนรู้ (5-21ปี) แนวทางที่ 3 สร้างความมั่นคงให้ชีวิตแรงงาน (15 - 59 ปี) แนวทางที่ 4 สร้างความมั่นคงในชีวิตของผู้สูงอายุ (60 ปีขึ้นไป) ส่วนของแนวทางการกํากับติดตาม และรายงานผลการดําเนินงานตามแผนงานบูรณาการพัฒนาศักยภาพคนตลอดช่วงชีวิต ประจําปีงบประมาณ พ.ศ. 2562 นั้นได้กําหนดหน่วยงานเจ้าภาพตามช่วงวัยเพื่อการติดตามประเมินผลแต่ละช่วงวัย ประกอบด้วย ช่วงวัยเด็กปฐมวัย/แรกเกิด (0 - 5 ปี) มีกระทรวงสาธารณสุข เป็นหน่วยงานเจ้าภาพ ช่วงวัยเด็กวัยเรียน วัยรุ่น นักศึกษา (5 - 21 ปี) มีกระทรวง พม.ร่วมกับกระทรวงศึกษาธิการ เป็นหน่วยงานเจ้าภาพ ช่วงวัยแรงงาน (15 - 59 ปี) มีกระทรวงแรงงานเป็นหน่วยงานเจ้าภาพ และช่วงวัยผู้สูงอายุ (60 ปีขึ้นไป) มีกระทรวง พม. ร่วมกับกระทรวงสาธารณสุข เป็นหน่วยงานเจ้าภาพ
พลเอกอนันตพรกล่าวเพิ่มเติมว่า กระทรวง พม. โดยกรมกิจการผู้สูงอายุ (ผส.) เป็นหน่วยงานเจ้าภาพในแผนงานบูรณาการสร้างความเสมอภาคเพื่อรองรับสังคมผู้สูงอายุ ได้ร่วมกับหน่วยงานภายใต้แผนงานบูรณาการฯ จัดทําแผนการปฏิบัติงานและแผนการใช้จ่ายงบประมาณ เพื่อเป็นกรอบแนวทางในการขับเคลื่อนแผนงานประจําปี พ.ศ. 2562 เสนอสํานักงบประมาณให้ความเห็นชอบเรียบร้อยแล้ว โดยเป้าหมายแผนงานบูรณาการสร้างความเสมอภาคเพื่อรองรับสังคมผู้สูงอายุ ประจําปี พ.ศ. 2562 ได้แก่ เป้าหมายที่ 1 ผู้สูงอายุและประชากรก่อนวัยสูงอายุมีความมั่นคงทางเศรษฐกิจและสังคม ประกอบด้วย แนวทางที่ 1 พัฒนากลไกในการสร้างความมั่นคงทางเศรษฐกิจและสังคมมีกระทรวง พม. เป็นหน่วยงานเจ้าภาพ และ เป้าหมายที่ 2 สภาพแวดล้อม และนวัตกรรมที่เอื้อต่อการมีสุขภาวะที่ดีเพื่อรองรับสังคมผู้สูงอายุ ประกอบด้วย แนวทางที่ 1 ส่งเสริมการใช้เทคโนโลยีและนวัตกรรม มีกระทรวงสาธารณสุข เป็นหน่วยงานเจ้าภาพ แนวทางที่ 2 พัฒนาระบบและกลไกการดูแลสุขภาพและการคุ้มครองทางสังคมผู้สูงอายุ มีกระทรวงสาธารณสุข เป็นหน่วยงานเจ้าภาพ และแนวทางที่ 3 การปรับปรุงสภาพแวดล้อมและสิ่งอํานวยความสะดวก มีกระทรวง พม. เป็นหน่วยงานเจ้าภาพ
"ทั้งนี้ ที่ประชุมได้พิจารณาเห็นชอบแนวทางขับเคลื่อนแผนงานบูรณาการพัฒนาศักยภาพคนตลอดช่วงชีวิตประจําปีงบประมาณ พ.ศ. 2562 และแนวทางขับเคลื่อนแผนงานบูรณาการสร้างความเสมอภาคเพื่อรองรับสังคมผู้สูงอายุ ประจําปีงบประมาณ พ.ศ. 2562 ตามแผนการปฏิบัติงานและแผนการใช้จ่ายงบประมาณประจําปี พ.ศ. 2562”พลเอกอนันตพร กล่าวในตอนท้าย